
Folketingets Europaudvalg

Christiansborg, den 24. marts 2003

Folketingets repræsentant ved EU
Til

udvalgets medlemmer og stedfortrædere

Romano Prodi om Unionens tilstand og den årlige politiske strategi i Europa-Parlamentet

Under Europa-Parlamentets debat om EU-Kommissionens årlige politikstrategi holdt Kommissær Romano Prodi en meget politisk tale, der mere handlede om EU’s optræden udadtil og Konventets arbejde end den politiske strategi og prioriteter for 2004
. Kommissionen har valgt fortsat at arbejde med prioriteterne fra den politiske strategi for 2003 for at sikre at disse gennemføres grundigt også efter udvidelsen
. De tre prioritetsområder er:

1. Tiltrædelsesprocessen. Der fokuseres på, at de nye medlemsstater gennemfører EU-lovgivningen korrekt og at EU institutionerne administrativt er parate til at byde de nye landes medarbejdere velkommen. 

2. Stabilitet. Kommissionen vil fokusere på samarbejdet om Unionens ydre grænser samt øge samarbejdet med Unionens nye naboer strækkende fra Rusland til Marokko. Målet er ifølge Kommissionen at etablere en ”velstandszone og en kreds af venner”. 

3. Bæredygtig udvikling. Kommissionen ønsker bl.a. at øge væksten og forbedre de menneskelige og teknologiske ressourcer samt sikre en bedre integration af miljøhensyn i andre politikområder. 
Debatten i Europa-Parlamentet

Europaparlamentarikerne var generelt positive overfor Kommissionens politiske strategi, om end flere af medlemmerne på venstrefløjen mente, at Kommissionens politikstrategi var overdrevent optimistisk, og at den slet ikke tager højde for den økonomiske krise og den høje arbejdsløshed, der præger Europa. 

Unionens tilstand

Kommissær Romano Prodi brugte Irak-krisen som springbræt til at plædere for en mere integreret opbygning af EU's udenrigspolitiske struktur, mens han fastslog, at EU ikke kan læne sig tilbage og regne med at USA garanterer Europas sikkerhed. Medlemsstaterne i EU er ikke blot politisk forpligtet til at finde en fælles holdning i Irak-krisen, men også forpligtet af traktaten
. Derfor, sagde han, bør de EU-lande, som er medlem af FN’s sikkerhedsråd koordinere deres handlinger og holde de øvrige medlemsstater i EU informeret herom. Uden at nævne Det forenede Kongerige og Frankrig ved navn fastslog Prodi, at de som faste medlemmer af FN’s sikkerhedsråd har pligt til at forsvare EU’s holdning og værdier i FN. Men han understregede, at meningen med at styrke EU udenrigspolitisk ikke er at danne en modpol til USA. 

Prodi henviste desuden til Kroatiens ansøgning om optagelse i EU og fastslog, at udvidelsesprocessen ikke var færdig, før landende på Balkan også var medlem af unionen.   

I forbindelse med Det Europæiske Konvent understregede Prodi, at behovet for en reform af institutionerne i lyset af udvidelsen var mere nødvendig end nogen sinde. Specielt vægtede han en øget brug af flertalsbeslutninger frem for enstemmighed for at gøre Unionen mere handledygtig fremover. 

Den politiske strategi for 2004

Ud over de tre prioritetsområder vedrørende tiltrædelsesprocessen, stabilitet og bæredygtig udvikling så foreslår Kommissionen som noget nyt en strategi for flerårige programmer. Programmerne er inddelt i tre kategorier under overskrifterne: fred, frihed og solidaritet. Baggrunden for den flerårige strategi er, at Det Europæiske Råd i december 2003 har planlagt at vedtage et strategiprogram for de følgende tre år udarbejdet af de 6 formandskabslande for perioden
. Kommissionen ønsker derfor også en flerårig strategi, sådan at der kan dannes grobund for en bred dialog mellem institutionerne om unionens mål fremover. Kommissionen foreslår endvidere, at denne flerårige strategi hvert år opdateres, så det bliver en kontinuerlig proces. 

I forvejen er den årlige politikstrategi del af en årlig cyklus for Unionens budgetmæssige og lovgivningsmæssige rammer. Kommissionen fremsætter i februar/marts politikstrategien for det kommende år, hvorefter strategien diskuteres med Europa-Parlamentet og Rådet. De følgende måneder bliver prioriteterne diskuteret med Europa-Parlamentets ansvarlige udvalg samt med Rådets formandskaber. I september udarbejder Kommissionen et statuspapir over resultatet af de interinstitutionelle diskussioner, og de vigtigste lovforslag Kommissionen agter at medtage i sit lovgivnings- og arbejdsprogram. Lovgivnings- og arbejdsprogrammet offentliggøres i november
. 

I den flerårige strategi opfordrer Kommissionen bl.a. til, at Unionen kommer til at spille en mere aktiv og ledende rolle med hensyn til at opretholde den globale sikkerhed og takle globale problemer, samt at en lang række nuværende programmer inden for EU’s politikområder videreudvikles. 

Konsekvensanalyser

Alle væsentlige forslag fra Kommissionen i den politiske strategi skal desuden være genstand for en konsekvensanalyse. Det skal sikre, at der er kvalitet og sammenhæng i udviklingen af EU-politikker
. Som noget nyt vil Kommissionen udvælge en række nøgleinitiativer, der skal være genstand for en udvidet konsekvensanalyse. Den udvidede konsekvensanalyse vil bl.a. indeholde en vurdering af de økonomiske, sociale, miljømæssige og lovgivningssmæsige konsekvenser samt en analyse, der vedrører nærheds- og proportionalitetsprincippet. Forslagene vil normalt også blive genstand for en høring. 

Kommissionen har forløbig identificeret 31 forslag, der skal gøres til genstand for en udvidet konsekvensanalyse. Forslagene er valgt ud fra overvejelser om, at de enten vil få en væsentlig samfundsmæssig betydning eller ændre væsentligt på nuværende politikker.  

Den endelige liste af forslag der skal have foretaget en udvidet konsekvensanalyse vil offentliggøres i lovgivnings- og arbejdsprogrammet for 2004. 

Med venlig hilsen

Michala Jessen

� KOM (2003) 83 endelig. ”Meddelelse fra Kommissionen til Europa-Parlamentet og Rådet. Årlig politikstrategi for 2004”. Debatten foregik på Europa-Parlamentets plenarsamling i Strasbourg 11. marts 2003.





� Prodi referede til Maastrict-traktatens passage om at medlemsstaterne samarbejder for styrke og udvikle deres gensidige politiske solidaritet. TEU artikel 11.


� Irland, Holland, Luxembourg, Det forenede Kongerige, Østrig og Finland. 


� For mere information om strategiernes sammenhæng se EU-note E8, 5. februar 2003 ”Gennemgang af Rådets og Kommissionens lovgivnings- og arbejdsprogrammer – vil de øge gennemskueligheden og effektiviteten?”


� KOM (2002) 276





